รัฐบาลไทย-ข่าวทำเนียบรัฐบาล-รัฐบาลยืนยันโครงการพัฒนา อ.จะนะ สงขลา ยังไม่เดินหน้าก่อนรู้ผลการประเมินผลกระทบสิ่งแวดล้อมระดับยุทธศาสตร์ เป้าหมายพัฒนาพื้นที่ สร้างรายได้ ไม่เอื้อนายทุน วอนภาคประชาสังคมอย่ากังวล
วันศุกร์ที่ 1 กรกฎาคม 2565
รัฐบาลยืนยันโครงการพัฒนา อ.จะนะ สงขลา ยังไม่เดินหน้าก่อนรู้ผลการประเมินผลกระทบสิ่งแวดล้อมระดับยุทธศาสตร์ เป้าหมายพัฒนาพื้นที่ สร้างรายได้ ไม่เอื้อนายทุน วอนภาคประชาสังคมอย่ากังวล
รัฐบาลยืนยันโครงการพัฒนา อ.จะนะ สงขลา ยังไม่เดินหน้าก่อนรู้ผลการประเมินผลกระทบสิ่งแวดล้อมระดับยุทธศาสตร์ เป้าหมายพัฒนาพื้นที่ สร้างรายได้ ไม่เอื้อนายทุน วอนภาคประชาสังคมอย่ากังวลเกินไป
วันที่ 1 กรกฎาคม 2565 นางสาวรัชดา ธนาดิเรก รองโฆษกประจําสํานักนายกรัฐมนตรี เปิดเผยว่า ตามที่มีความเข้าใจคลาดเคลื่อนของประชาชนบางกลุ่มต่อเรื่องแนวทางการพัฒนา อ.จะนะ จ.สงขลา และมีการส่งต่อข้อมูลจนเกิดความเข้าใจผิดอยู่ในเวลานี้ ข้อเท็จจริงคือ มติ ครม. เมื่อ 14 ธ.ค. 2564 มอบหมายให้สํานักงานสภาพัฒนาการเศรษฐกิจและสังคมแห่งชาติ ไปดําเนินการการประเมินผลกระทบสิ่งแวดล้อมระดับยุทธศาสตร์ (Strategic Environmental Assessment-SEA) สอดรับที่เครือข่ายจะนะรักษ์ถิ่นเสนอให้มีการจัดทํารายงานผลกระทบฯ ดังกล่าว ขณะนี้ การกําหนดขอบเขตในการรับฟังความคิดเห็นได้ดําเนินการเรียบร้อยแล้ว จะเข้าสู่กระบวนการจัดจ้างสถาบันการศึกษาเพื่อจัดทํา SEA ต่อไปโดยเร็ว ซึ่งจะไม่มีการดําเนินโครงการใด ๆ ก่อนจะได้รับทราบผลการประเมินอย่างแน่นอน
ทั้งนี้ รัฐบาล โดยศูนย์อํานวยการบริหารจังหวัดชายแดนภาคใต้ (ศอ.บต.) และสํานักงานสภาพัฒน์ฯ จะไม่ปล่อยให้มีการดําเนินโครงการใด ๆ ก่อนที่การประเมิน SEA จะเสร็จสิ้นสมบูรณ์ ขอให้ประชาชนมั่นใจว่ารัฐบาลรับทราบถึงข้อห่วงใยของประชาชน และพร้อมที่จะดําเนิการให้เกิดความกระจ่างเพื่อนําไปสู่ความสบายใจของทุกฝ่าย ตามนโยบายการพัฒนาพื้นที่จังหวัดชายแดนใต้ที่ตั้งอยู่บนพื้นฐานของการมีส่วนร่วมและศักยภาพของพื้นที่ จากโครงการเมืองต้นแบบที่ดําเนินการไปแล้ว คือ อ.เบตง จ.ยะลา อ.หนองจิก จ.ปัตตานี และอ.สุไหงโกลก จ.นราธิวาส และคาดหวังจะขยายผลไปยัง อ.จะนะ จ.สงขลา เป็นเมืองที่สี่ต่อไป หากผลการศึกษาฯ เป็นที่ยอมรับของคนในพื้นที่โดยทั่วกัน
นางสาวรัชดา กล่าวด้วยว่า สําหรับข้อกังวลต่อโครงการที่ได้รับความเห็นชอบให้ดําเนินการต่อระหว่างนี้ ศอ.บต.ยืนยันว่าไม่ใช่โครงการก่อสร้างแต่อย่างใด แต่เป็นโครงการรายงานการศึกษาที่อยู่ในกระบวนการจัดซื้อจัดจ้าง เช่น รายงานการศึกษาแผนแม่บทการพัฒนาพื้นที่ รายงานการศึกษาธรรมนูญชุมชน รวมถึงการศึกษาผลกระทบทางสิ่งแวดล้อมและสุขภาพ เท่านั้น ซึ่งทั้งหมดมีความจําเป็นต้องเดินหน้าต่อ กล่าวคือ แผนแม่บทการพัฒนาพื้นที่เป็นแกนกลางของการศึกษาเรื่องอื่น ๆ หากไม่สามารถดําเนินการต่อไปได้ จะส่งผลให้ SEA ไม่สามารถดําเนินการต่อไปได้เช่นกัน ทั้ง 2 เรื่อง จึงต้องดําเนินการคู่ขนานกันไป เพื่อให้ทิศทางการพัฒนาสอดรับกับความต้องการของประชาชนในพื้นที่อย่างแท้จริง ขณะที่การศึกษาธรรมนูญชุมชน โดยสถาบันการศึกษาที่เป็นกลางและเข้าใจกระบวนการสันติวิธี จะใช้เป็นข้อตกลงกลางระหว่างประชาชนที่เสนอความต้องการและส่วนราชการที่ต้องดําเนินการตามข้อเสนอ เช่น ทุนการศึกษา การสร้างอาชีพให้กับประชาชน การเตรียมพร้อมด้านการเกษตรและประมง การให้ความช่วยเหลือเยียวยาประมงพื้นบ้าน เป็นต้น
“จึงขอให้ทุกฝ่ายรับฟังข้อมูลอย่างรอบด้าน เพื่อมิให้เกิดความเข้าใจผิดและนําไปสู่ความขัดแย้งในวงกว้าง รัฐบาลตระหนักถึงความแตกต่างทางความคิดของทุกฝ่าย และยืนยันให้มีการศึกษาอย่างรอบคอบโดยหน่วยงานที่ทุกฝ่ายยอมรับ เพื่อทุกภาคส่วนจะได้ร่วมกันพัฒนาพื้นที่ สร้างเศรษฐกิจ สร้างงาน สร้างรายได้ ประชาชนมีความเป็นอยู่ที่ดี บนพื้นฐานการทํางานที่ประชาชนต้องได้ประโยชน์สูงสุด ไม่ใช่เป็นของกลุ่มทุนกลุ่มใดกลุ่มหนึ่งเท่านั้น” นางสาวรัชดา กล่าว